የ40/60 ቤቶችን ለማስተላለፍ ቅድመ ዝግጅቶች እየተጠናቀቁ ነው
በ40/60 የቤቶች ግንባታ ፕሮጀክት ግንባታቸው የተጠናቀቁት 1ሺ 292 ቤቶች ለተጠቃሚዎች  ለማከፋፈል ዝግጅቶች እየተገባደዱ መሆኑን የአዲስ አበባ ቁጠባ ቤቶች ልማት ኢንተርፕራይዝ አስታወቀ ።በኢንተርፕራይዙ  የኮሚኒኬሽን የሥራ ሂደት መሪ አቶ ዮሐንስ አባይነህ ለዋልታ እንደገለጹት ከሦስት ዓመት በላይ ግንባታቸው እየተካሄዱ ከሚገኙት 39ሺ 229 ቤቶች ውስጥ  1ሺ 292 የሚሆኑትን በቅርቡ ለማከፋፈል አስፈላጊው ዝግጅቶች እየተጠናቀቁ ነው ።የቁጠባ ቤቶቹ በሦስት ምዕራፍ ተከፋፍለው በ13 የግንባታ ሳይቶች ግንባታቸው ሲካሄድ መቆየቱን  የገለጹት አቶ ዮሐንስ  በሳንጋ ተራና በክራውን ሳይቶች  የሚገኙት 1ሺ 292 ያህል ቤቶች ሙሉ ለሙሉ በመጠናቀቃቸው ለተጠቃሚዎች ለማስተላላፍ ዝግጁ ሆነዋል።በሁለቱ ሳይቶች የመንገድ ፣ የውሃ ፣ የመብራት ፣ የውሃ ፍሳሽና የቤቶቹ  ውስጥ የመሠረተ ልማት  ግንባታ ሥራዎች ሙሉ ለሙሉ መጠናቀቃቸውን የጠቆሙት አቶ አባይነህ ኢንተር ፕራይዙ የገነባቸው ቤቶች የማረካከብ ሥርዓት እየተፈጸመ መሆኑን አስረድተዋል ።ኢንተርፕራይዙ ሥልጣንና ኃላፊነት የቁጠባ ቤቶች መገንባት መሆኑን የሚናገሩት አቶ ዮሐንስ ኢንተርፕራይዙ የቤቶችን ሰነድ ለኢትዮጵያ ንግድ ባንክ ለመሥጠት የሚያስችል ዝግጅቶች እየተካሄዱ መሆኑንና የህብረተሰብ ተወካዮች፣ የከተማው አስተዳደርና የመንግሥት ኃላፊዎች በተገኙበት በቅርቡ ቤቶቹ ለተጠቃሚዎች ይተላለፋሉ ብለዋል ።ቤቶቹ ከመተላላፋቸው በፊት የቤቶች ማስተላለፊያ መመሪያና የቁጠባ ቤቶቹ የተካሄደው የዋጋ ጥናት  መንግሥት እንዲያፀድቀው ቀርቧል ያሉት አቶ ዮሐንስ መንግሥት ከወሰነ  በኋላ  ቤቶቹ  ለተጠቃሚዎች እንደሚተላላፉ ገልጸዋል ።በሁለተኛው ምዕራፍ ግንባታቸው  የተጀመሩት  18ሺ 500  ቤቶች   በአጠቃላይ  ከ 9ኛ ፎቅ ድረስ በአብዛኛው ግንባታቸው እንደተጠናቀቁ የሚገልጹት  አቶ ዮሐንስ  ከ 2008  ዓም  መጨረሻ ጀምሮ በሦስተኛ ምዕራፍ ላይ ግንባታ ሥራቸው  የተጀመሩት የቁጠባ ቤቶች  25 በመቶ የግንባታ ደረጃ ላይ እንደሚገኙ አስገንዝበዋል ።በአጠቃላይ ባለፈው የበጀት  ዓመት  በቁጠባ ቤቶቹ  ግንባታ ምክንያት ከ21 ሺ በላይ ለሚሆኑ ዜጎች የሥራ ዕድል መፍጠሩን ገልጸዋል  በበጀት ዓመቱ  በጥቃቅንና አነስተኛ ሥራ ላይ ለተሠማሩ ከ500 በላይ ማህበራት ከ208 ሚሊዮን ብር በላይ የገበያ ትስስር ተፈጥሯል ።የ 40/60 የቁጠባ ቤቶች ፕሮጀክት መካከለኛ ገቢ ያላቸው ዜጎችን  የቤት ተጠቃሚ ለማድረግ የታቀደ ሲሆን  በአጠቃላይ በመርሃ ግብሩ ከተመዘገቡት 165 ሺ ዜጎች መካከል 155ሺ  የሚሆኑት  ሳያቋርጡ የሚጠበቅባቸውን  ቁጠባ እየከፈሉ ይገኛሉ ።   